Град Вршац спроводи све мере које је Влада Републике Србије усвојила, а које имају за циљ заштиту становништва од корона вируса- COVID-19. Препорука Савета за здравље са седнице одржане 09.03.2020.(записник у надлежној служби) је да се прате упутства надлежних органа и институција и прати хигијенско епидемиолошка ситуација. Све потребне информације за грађане биће објављење на порталу града Вршца и у средствимна јавног информисања.

**Епидемиолошка ситуација у граду Вршцу је за сада стабилна.**

**Основне информације и опште препоруке**:

Вирус SARS-COV-2 који изазива COVID-19 разликује се од свих до сада познатих корона вируса укључујући SARS-COV и MERS-COV. SARS-COV-2 је зоонозног порекла али има способност интерхуманог ширења (капљичним путем).

Инкубација траје од 2 до 14 дана. Најзначајнији симптоми су кашаљ, повишена температура, малаксалост и отежано дисање. Ради се о болести високог степена контагиозности који доводи до експоненцијалног повећања броја оболелих. Већина њих (80%) се опоравља без потребе за специфичном терапијом али 10% пацијената захтева терапију респираторне инсуфицијенције механичком вентилацијом. Оболевају особе различитих животних доба, а најризичније групе су лица са хроничним болестима (бронхијалном астмом и хроничном обструктивном болешћу плућа, дијабетичари и срчани болесници), као и особе старије од 65 година.Здравствени радници и чланови породице који се лече и негују пацијенте су због велике изложености у повећаном ризику да се инфицирају.

**Мере превенције респираторних инфекција подразумевају**:

- појачану и честу хигијену руку (редовно прање руку водом и сапуном 20 секунди или коришћење алкохолних препарата за дезинфекцију)

- покрити нос и уста папирном марамицом у случају кашља или кијавице

- држати одстојање веће од 1 м од друге особе

- кућна изолација у случају појаве симптома

 Не дирати очи, нос или уста прљавим рукама!

Сви који имају одређене симптоме респираторних инфекција а долазе из жаришта епидемије или су били у контакту са зараженима, обавезно да се јаве дежурном епидемиологу ЗЗЈЗ Панчево у вези са корона вирусом – тел: 062/8869-721.

 **Председник Савета за здравље**

 **Др Даниела Туркоање**